عبدصمد زلزولي، تولد ف 17 دجنبر 2001 ف بني ملال، هو كوايري مغريبي كيلعب جناح معا إف سي برصلونة. تولد زلزولي ف بني ملال ف لمغريب، ؤ رحل معا عائيلتو ل صبانيا ملي كانت عندو سبع سنين، ب ضبط ف مدينة إلتشي. بدا يلعب كورة ملي كان صغير معا لفراقي د مدينتو، ؤ حاول يدخل يلعب معا إلتشي سي إف، لفرقة لكبيرة ف لمدينة، والاكين ماقبلوهش. بقا مكمل معا لفراقي د درب ف إلتشي حتا شافو لمودريب د هيركوليس ؤنطونيو مورينو دومينݣيز، لي قتارح ليه كونطرا باش يلعب معاهم، ؤ موراها مشا زلزولي يلعب معا لفرقة د مدينة أليكانتي. ماركا أول بيت ديالو ضد ؤريويلا سي إف ف 22 نونبر 2020. ف لخر د 2020 كان غادي يمشي يلعب معا ڤالينسيا، والاكين حتال أخير وقيتة زادت لفرقة ديالو بند جديد بلي إلا مالعبش 45 دقيقة ف 5 د لماتشات ڤالينسيا خاصها تعطي تعويض د عشرالاف ؤرو، هادشي خلا لمفاوضات ماتكملش ؤ بقا معا هيركوليس. ف 31 غشت 2021، سنا كونطرا د تلت سنين معا لفرقة د إف سي برصلونة ب جوج مليون د لأورو. بدا يلعب موراها معا لفرقة تانية.